**Správa o účasti verejnosti na tvorbe právneho predpisu**

Verejnosť bola informovaná o príprave návrhu nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 755/2004 Z. z., ktorým sa ustanovuje výška neregulovaných platieb, výška poplatkov a podrobnosti súvisiace so spoplatňovaním užívania vôd v znení nariadenia vlády Slovenskej republiky č. 367/2008 Z. z., a to prostredníctvom portálu Slov-Lex formou Predbežnej informácie ( PI/2016/99 zo dňa 22. 7. 2016)  s možnosťou zapojiť sa do jeho prípravy formou zasielania podnetov alebo návrhov v intenciách vecného zamerania navrhovaného právneho predpisu.

Ministerstvo životného prostredia Slovenskej republiky v zmysle Jednotnej metodiky na posudzovanie vybraných vplyvov začalo dňa 8. augusta 2016 proces konzultácií s dotknutými podnikateľskými subjektmi v súvislosti s prípravou návrhu nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 755/2004 Z. z.

Do konzultácií sa mohli zapojiť dotknuté subjekty zaslaním pripomienok, návrhov alebo vyjadrení k predmetnému materiálu. Termín ukončenia konzultácií bol 5. september 2016.

Možnosť konzultovať si uplatnila Slovenská poľnohospodárska a  potravinárska komora. Dňa 16. augusta 2016 sa uskutočnilo pracovné stretnutie so zástupcami Slovenskej poľnohospodárskej a potravinárskej komory. Slovenská poľnohospodárska a  potravinárska komora požiadala, aby sadzba poplatku za odbery vôd na zavlažovanie poľnohospodárskej pôdy bola ustanovená vo výške nepresahujúcej 0,001 eur/m3. Svoje stanovisko odôvodňujú tým, že ak chceme zachovať a podporovať produkciu ovocia a zeleniny a iných špeciálnych plodín, ako aj v súvislosti s prebiehajúcou klimatickou zmenou a s ňou súvisiacim predpokladaným zvyšovaním potreby závlah v produkčných oblastiach Slovenska, je nevyhnutné, aby sa náklady na zavlažovanie nezvyšovali a nespôsobovali ďalší pokles konkurencieschopnosti slovenských poľnohospodárov a našej potravinovej bezpečnosti.

Ministerstvo životného prostredia Slovenskej republiky návrh Slovenskej poľnohospodárskej a potravinárskej komory akceptovalo.